የኢትዮጵያና ካናዳ የሁለትዮሽ ግንኙነት በንግድና ኢንቨስትመንትም መጠናከር አለበት
የኢትዮጵያና ካናዳ የሁለትዮሽ ግነኙነት ከልማት ትብብር ባሻገር በንግድና ኢንቨስትመንት ማስተሳሰር እንደሚገባ የውጭ ጉዳይ ሚኒስቴር አስታወቀ።4ኛው የኢትዮ- ካናዳ የሁለትዮሽ የምክክር መድረክ በአዲስ አበባ እየተካሄደ ነው።በምክክር መድረክ መክፈቻ ላይ በሚኒስቴሩ የአሜሪካ ጉዳዮች ዳይሬክተር ጄኔራል አምባሳደር ታዬ አጽቀሥላሴ እንደገለጽት በሁለቱ አገራት መካከል ያለውን ግንኙነት ቀጣይና ዘላቂ ለማድረግ በንግድና ኢንቨስትመንት እንዲሁም በፖለቲካዊ ግንኙነት ማጠናከር ያስፈልጋል።ካናዳ የምታደርገው የልማት ትብብር አገሪቷ ካሰቀመጠችው የዕድገትና ትራንስፎርሜሽን ዕቅድና የምዕተ አመቱ የልማት ግብ ጋር የተቆራኘ ስለሆነ እስካሁን የተገኙትን ውጤቶች ገምግሞ በቀጣይ የሚታዩ ክፍተቶችን ለመሙላት ጠቃሚ ነው ሲሉ አምባሳደሩ ገልጸዋል።ካናዳ በኢትዮጵያ የምታደርገው የልማት እርዳታ በዓመት ከ210 ሚሊዮን የካናዳ ደላር በላይ እንደሆነ የጠቆሙት አምባሳደሩ በቀጣይም በቴክኒክና ሙያ የማዕድን ልማት ዘርፍ ላይ ስልጠና ለመሰጠት  12 ነጥብ 5 ሚሊዮን የካናዳ ዶላር ድጋፍ ልታደርግ እንደሆነም ገልጸዋል።በኢትዮጵያ የካናዳ አምባሳደር ዴቪድ አሸር/david usher/ በበኩላቸው እንደተናገሩት ኢትዮጵያ የምእተ አመቱን የልማት ግቦች ቀድማ እያሳካች በመሆኗና በአገሪቷ እየተመዘገበ ያለው የዕድገት ውጤትድጋፋቸውን አንዲያጠናክሩ አስችሏቸዋል።በተለይም ካናዳ በኤሌክትሪክ ኃይል አቅርቦትና በትራስፎርመር ሥራ ያላት ልምድ የተሻለ መሆኑንና በዚህም ዘርፍ  ከኢትዮጵያ ጋር ተባብራ እንደምትሰራ ተናግረዋል።የካናዳ ኩባንያዎች  ከግብርና፣ ከገንዘብና ኢኮኖሚ ልማት፣ ከማዕድን ሚኒሰቴር ጋር በመሆን እየሰሩ እንደሆነ ተናግረው የዛሬው ውይይት ሁለቱ አገራት በንግድና ኢንቨስትመንት የበለጠ ትብብራቸውን እንዲያሻሽሉ ይረዳል ብለዋል። የሁለቱን አገር ጥንታዊ ግንኙነት ወደ ላቀ ደረጃ ለማድረስ በሚደረገው ጥረት ውስጥ የኢትዮጵያ አየር መንገድ በሳምንት ሶስት ጊዜ የቀጥታ በረራ መጀመሩ ለግንኙነቱ መጠናከር አስተዋፆኦ አለው ሲሉ ገልጸዋል ።ኢትዮጵያ የካናዳ የልማት እርዳታ ከሚቀበሉ አገራት መካከል በአለም 3ኛ መሆኗን ጠቁመው በሁለተኛው የዕድገትና ትራንሰፎርሜሽን ዕቅድም አገራቸው ኢትዮጵያን የበለጠ ለመደገፍ ዝግጁ መሆኗን አስረድተዋል።ለሁለት ቀናት የሚካሄደው የኢትዮ- ካናዳ የሁለትዮሽ የምክክር መድረክ ከዚህ በፊት ለሶስት ጊዜ የተካሄደ ሲሆን ይህ ዛሬ እየተካሄደ ያለው 4ኛው መድረክ በሁለቱ አገራት መካከል በዲፕሎማሲ፣ በኢኮኖሚ፣ በኢንቨስትመንት፣ በንግድና ቱሪዝም መስክ የበለጠ ግንኑነት ለመፍጠር ያለመ ነው።በዛሬው የውይይት መድረክ ዋና ዓላማ ካናዳ የምታደርገውን የልማት ድጋፍ፣ ኩባንያዎቿ እያደረጉት ያለው የኢንቨስትመንት እንቅስቃሴና ተግዳሮቶቻቸው፣ ሁለቱ አገራት በማህበራዊና በኢኮኖሚ መስከ በትብብር ሊሰሩባቸው የሚችሉባቸውን መስኮች በመለየትና በመገምገም አስፈላጊ ከሆነ ደግሞ ተጨማሪ አደዲስ ፕሮጀክቶችን ለማቋቋም እንደሆነም ተጠቁሟል፡፡የሁለቱ አገር ዲፕሎማቲክ ግንኙነት 50 ዓመት ያስቆጠረ እንደሆነም መረጃዎች ያስረዳሉ። (ኢዜአ)